Дзяржаўная ўстанова адукацыі

“Парплішчанская сярэдняя школа Докшыцкага раёна”

**Экскурсійны маршрут**

**“Дарогамі Перамогі”**

Порплішча 2023

**ЭКСКУРСІЙНЫ МАРШРУТ**

**“ДАРОГАМІ ПЕРАМОГІ”**

**Мэта экскурсіі:** выхаванне любові да сваёй малой Радзімы, пачуцця патрыятызму; знаёмства з помнікамі, прысвечанымі Вялікай Айчыннай вайне.

**Задачы экскурсіі:**

* уцягваць навучэнцаў у культурна-пазнавальную дзейнасць, накіраваную на атрыманне ведаў аб гісторыка-культурных славутасцях роднага краю;
* пашыраць веды аб малой Радзіме;
* выхоўваць у навучэнцаў пачуццё патрыятызму, павагу да памяці абаронцаў Айчыны, памяці загінуўшых байцоў.

**Тып экскурсіі:** гістарычны.

**Выгляд экскурсіі:** пешаходны.

**Працягласць экскурсіі:** 5 гадзін (1 дзень).

**Маршрут экскурсіі:** помнік, мемарыяльны комплекс «Хадараўка»,

**Змест экскурсіі:** падчас экскурсіі навучэнцы пазнаёмяцца з помнікамі, прысвечанымі Вялікай Айчыннай вайне.

1. У цэнтры аграгарадка Порплішча, паміж Спаса-Праабражэнскай царквой і касцёлам Панны Марыі Каралевы знаходзіцца помнік землякам. Помнік устаноўлены ў 1970 годзе на ўшанаванне памяці землякоў, якія загінулі ў час Вялікай Айчыннай вайны.

2. За восем кіламетраў ад аграгарадка Порплішча знаходзіцца ўрочышча «Ходараўка», у якім размешчаны мемарыяльны комплекс.

Шматлікія помнікі на беларускай зямлі як напамін пра жахлівую трагедыю падчас фашысцкай акупацыі. Даніну героям і бязвінным ахвярам Вялікай Айчыннай вайны. Трыццаць гадоў таму быў адкрыты мемарыяльны комплекс “Хадараўка”.

За паўтара кіламетра ад вёскі ў гаі Ходараўскі Лес знаходзіцца магіла 200 італьянскіх ваеннапалонных і магіла ахвяр фашызму, дзе пахавана 600 мірных жыхароў Бешанковіцкага, Лепельскага і Ушацкага раёнаў, якіх забілі гітлераўцы ў чэрвені 1944 года. Што ж здарылася тут у тыя чэрвеньскія дні? Аказваецца калі ў жніўні-верасні 1943 года ў Італіі быў скінуты фашысцкі рэжым дыктатара Мусаліні, немцы абяззброілі італьянскія войскі і выкарыстоўвалі іх, як і ваеннапалонных, на цяжкіх фізічных працах. Адна такая каманда са студзеня 1944 года знаходзілася на станцыі Параф'янава. Італьянцы працавалі на будаўніцтве ваенных аб'ектаў грузчыкамі, ліквідавалі наступствы партызанскай брыгады на чыгунцы. Іх напаткаў лёс зняволеных канцлагера “Лібараўшчына”. Толькі да іх фашысты ўжылі толькі падступны прыём: італьянцам было абвешчана, што іх быццам будуць адпраўляць у Італію на транспартных самалётах з Сітцаў. Яны склалі ў чамаданы і партфелі свае рэчы і ахвотна пад канвоем пайшлі ў Новую Вёску. Ніхто з іх не здагадваўся, што ідзе да смерці.

Вось як узгадвае тую жахлівую трагедыю жыхар вёскі дзядкі Бажэлка Вітольд Станіслававіч: “У тую сонечную раніцу, 27 чэрвеня 1944 года, усе ў Дзядках пачулі перастук гарматнай кананады. Увесь гарызонт на ўсходзе быццам бы ўздрыгваў ад частых тугіх удараў. А тым, што ў немцаў справа дрэнная, сведчыў і такі факт. Аэрадромная служба ў Сітцах пачала ўзрываць узлётна-пасадачныя палосы, аэрадромныя збудаванні, склады. У нас, у старых, ад аглушальных выбухаў павыляталі ва ўсіх дамах шкло. Усё, што магло гарэць, было спалена і ў Сітцах, і ў Параф'янава. Па палявой дарозе з боку Порплішча ў напрамку на Заборцы ехалі вазы - гэта ўцякалі на Захад сем’і паліцаяў і іншых прыслухоўнікаў немцаў. «Мужыкі!» - устрывожана загаварылі старыя жанчыны, - “бярыце коней і бяжыце ў лес, у кусты. А то немцы пахапаюць конікаў і саміх вас. А як жа мы тады жыць будзем?” Бацька мой быў ужо ў гадах, таму ён вырашыў з вёскі нікуды не ісці. “Што будзе, тое будзе,” - сказаў ён рашуча. - “А ты, сынок, бяры каня і едзь у ельнік пад Ходараўку. Баюся я за цябе, ды і каня шкада”. Небяспека бацькі была недарэчнай. Мне тады споўнілася 16 гадоў. А такія маладыя хлопцы патрэбны былі для працы. І вось мы, моладзь і некалькі старых сялян – у ельніку. Трымаем у руках павады, коні пашчыпваюць рэдкую асаку і зайцаву капусту, пафыркваючы і адбіваючыся ад насядаючых мух, сляпнёў і аваднёў... Раптам, нібы кашлянуўшы і папярхнуўшыся закукавала зязюля. Мірная карціна цёплага чэрвеньскага дня была зманлівай. Разважанні перапынілі доўгія аўтаматныя і кулямётныя чэргі, гулкія выбухі гранат. Мы ўсе ўздрыгнулі. Ускінулі галовы і нервова павялі каня. Нібы падавіўшыся сваім голасам змоўкла зязюля. Рэха з дрыготкім шолахам замоўкла ў гушчары, каб праз імгненне зноў адгукнуцца на новыя чэргі і выбухі. Стралялі недзе паблізу вёскі Вялікія Сітцы. Прывязаўшы коней да дрэў, мы асцярожна выйшлі на ўзлесак. Адсюль, з высокага месца, добра праглядалася прастора, абмежаваная справа ваколіцай вёскі Дзядкі, злева - дарогай на Новую Вёску і распасціраючайся ўздоўж яе прасторай жытняга поля. Астраўком сярод поля зелянела дробналессе, злева ад якога быў мытнік Плюта Івана, а з боку Вялікіх Сітцаў - хутар Кучыца Аляксандра.

Сумненняў больш не заставалася: там, сярод гэтых зараснікаў, адбывалася нешта жахлівае. Нечакана з кустоў з боку поля выйшаў мужчына і, небяспечна азіраючыся, падышоў да нас. Мы пазналі ў ім Пятра Скрабнеўскага. “Там немцы нейкіх людзей забіваюць,” - узбуджана, прыглушаным голасам прамовіў ён, - “Я каля свайго хутара хаваўся з канём у лазні. Калі пачалася страляніна, папоўз па жыце і прыкладна на адлегласці ў 100 метраў некалькі хвілін назіраў. Да ямы зганяюць людзей, загадваюць распрануцца і страляюць, а потым кідаюць у яму гранаты... Глядзіце, вунь па дарозе гоняць яшчэ групу... “Мы ўсё павярнулі галовы ў бок Новай Вёскі, адкуль да Ходараўкі канваіры з сабакамі гналі вялікую групу людзей.” На скрыжаванні калона павярнулася налева і накіравалася туды, дзе ўсё яшчэ раздаваліся кароткія чэргі, адзіночныя стрэлы, разрывы гранат. Каб лепш было відаць, я і некалькі маіх аднагодкаў залезлі на дрэвы і адтуль доўга назіралі, як немцы гналі да страшнага месца новых людзей.

Мемарыял

Выгляд кампазіцыі выклікае смутак і спачуванне. Цэнтральны ўваход выкананы ў форме крыжа - вечная памяць вам, загінуўшыя! У бярозавым гаі па абодва бакі дарожкі - дванаццаць жаночых фігур са схіленымі галовамі - бывай, жыццё! А ў цэнтры - гарызантальная скульптура мужчыны, якая адлюстроўвае і засмучэнне, і пратэст, і неўміручасць.

Скульптары Аляксандр Тухто, Міхаіл Шкрабат, Мікалай Бакуменка і архітэктар Міхаіл Ткачук працавалі над праектам каля двух гадоў. Грошы на яго ўвасабленне выдзеліў італьянскі бок. Мясцовыя школьнікі высадзілі там бярозкі. Цяпер гэта вялікія дрэвы. Лёсам наканавана ім журботна шаптацца пад сонцам, дажджом ці снегам.

Урачыстае адкрыццё мемарыяла адбылося з удзелам італьянскай дэлегацыі ў кастрычніку 1992 года. “Трагічная эпапея вайны не павінна паўтарыцца”, - сказаў у час цырымоніі тагачасны консул Італіі ў Рэспубліцы Беларусь Маўр Мачаці. У сярэдзіне 2000-х у адносінах да помніка змешчанага ў цэнтры кампазіцыі быў здзейснены акт вандалізму. Статуі чалавека нехта адарваў левую руку.

Хутка ідзе час. Адыходзяць у свет іншай сведкі. На Захадзе, адкуль і нарынула карычневая чума, забываюцца подзвігі герояў і крывавыя пабоішчы катаў. Крывадушна перапісваюць гісторыю. Як жа балюча было б слухаць гэтую нахабную хлусню тым, хто абараняў, вызваляў і не шкадаваў свайго жыцця ў імя міру! І нам, унукам і праўнукам, горка ад гэтага прыніжэння продкаў. Але ніхто і нішто не забыта! Мы памятаем. І захаванне помнікаў як доказ таго.

*Агульныя метадычныя ўказанні да тэмы экскурсіі:*

* экскурсавод павінен мець вялікі запас ведаў пра гісторыка-культурныя славутасці роднага краю;

- экскурсія павінна весціся ў адпаведнасці з патрабаваннямі дыферэнцыраванага падыходу;

- для павышэння эфектыўнасці экскурсіі варта выкарыстоўваць наглядны матэрыял.

*Агульныя арганізацыйныя ўказанні:*

* арганізацыйнае ўступленне зрабіць пры сустрэчы з навучэнцамі да пачатку руху, абгаварыць неабходныя арганізацыйныя пытанні і нагадаць аб правілах паводзін падчас экскурсіі і нормах бяспекі;
* у інфармацыйнай частцы ўступлення коратка паведаміць аб тэме і асноўных аб'ектах экскурсіі;

настроіць экскурсантаў на ўспрыняцце экскурсіі і ўстанавіць з імі эмацыйна-псіхалагічны кантакт.

**Заключэнне.** Заключэнне зрабіць у актавай зале ўстановы адукацыі ў выгляде класнай або інфармацыйнай гадзіны.

Працягласць заключэння – 30-45 хвілін.

**ТЭХНАЛАГІЧНАЯ КАРТА МАРШРУТА “ДАРОГАМІ ПЕРАМОГІ”**

|  |  |  |  |  |  |  |
| --- | --- | --- | --- | --- | --- | --- |
| **№** | **Маршрут экскурсіі** | **Аб’ект** | **ЧАС (хв.)** | **Прыпынак** | **Спіс асноўных пытанняў** | **Метадычныя ўказанні** |
| 1. | Пачатак экскурсіі | ДУА “Парплішчанская СШ” | - | - | Кароткі агляд экскурсіі. Правілы і нормы бяспекі падчас экскурсіі. | Збор у актавай зале альбо класе ў прысутнасці адміністрацыі. Потым навучэнцаў размясціць ў калону па два. |
| 2. |  | Помнік землякам | 20 хв | Пешшу | Гісторыя стварэння і адкрыцця помніка. | Групу падвесці да помніка, размясціўшы паўкругам. |
| 3. |  | Мемарыяльны комплекс “Ходараўка” | 7 км,  120 хв | Пешшу | Гісторыя стварэння мемарыяла. | Групу навучэнцаў падводзіць да кожнага помніка. |
| 6. | Канец экскурсіі | ДУА “Парплішчанская СШ” | 7 км,  120 хв | Пешшу | Абмеркаванне вынікаў экскурсіі. Прагляд фатаграфій. | Навучэнцаў размясціць у актавай зале. Можна запрасіць іншыя класы. |